Eftir tapið grátlega gegn Sviss á heimsmeistaramótinu í handbolta hefur íslenska karlalandsliðið snúið sjónum sínum að næsta leik. Hann er strax á morgun gegn sterku liði Frakklands.
Frakkland vann ósannfærandi sigur á Alsír í gærkvöldi, 29-26, en eru með ægisterkt lið. Frakkar hafa unnið alla leiki sína á mótinu og sitja í efsta sæti milliriðilsins með 6 stig. Noregur og Portúgal eru með 4 stig eftir eins marks sigur Noregs á Portúgal í gærkvöldi, 29-28. Ísland er með tvö stig eins og Sviss en Alsír er án stiga. Íslenska liðið þarf að ýta tapinu gegn Sviss aftur fyrir sig með hraði því stutt er á milli leikja.
Sagði Björgvin Páll Gústavsson, áður heyrðum við í Elliða Snæ Viðarssyni og Guðmundi Guðmundssyni. Leikur Íslands og Frakklands er á morgun klukkan fimm og er í beinni útsendingu RÚV og Rásar 2, upphitun hefst á RÚV klukkan hálffimm.
Íslenska liðið verður án Alexanders Petersson í leiknum við Frakka og það sem eftir lifir móts. HSÍ greindi frá því í morgun að Alexander hafi haldið heim á leið af persónulegum ástæðum eftir leikinn gegn Sviss í gær. Engar nánari útskýringar eru gefnar, aðrar en þær að ástæðurnar séu persónulegar.
Heil umferð var í úrvalsdeild kvenna í körfubolta í gærkvöldi. Keflavík vann Hauka 67-57, Valur lagði Snæfell 80-68, Fjölnir hafði betur gegn KR 75-68 og Breiðablik vann Skallagrím 71-64. Eftir leiki gærkvöldsins eru Keflavík, Valur og Fjölnir öll með 8 stig en Keflavík hefur aðeins leikið fjóra leiki á meðan Fjölnir hefur leikið sex leiki og Valur fimm.
Það voru sviptingar á toppi ensku úrvalsdeildarinnar í fótbolta í gærkvöldi. Leicester sat á toppnum eftir sigur á Chelsea í fyrrakvöld en Manchester City komst í efsta sætið í gærkvöldi með 2-0 sigri á Aston Villa. Það reyndist skammgóður vermir því síðar í gærkvöldi vann Manchester United Fulham 2-1 og fór í toppsætið og situr þar enn. United er með 40 stig, tveimur meira en City og Leicester en City á leik til góða. Englandsmeistarar Liverpool geta komist stigi á eftir City og Leicester með sigri á Burnley í kvöld.